Tolong jelaskan mengenai Kembar dizigot ("fratenal") dari Kembar dalam bahasa melayu

Kembar dizigot (DZ) atau kembar fratenal (juga disebut sebagai "kembar tidak seiras", "kembar jauh berbeza", "kembar biovular", serta seara tidak rasmi dalam kes kembar perempuan, "kembar sororal") selalunya terjadi apabila dua telur yang disenyawakan ditanam ke dalam dinding uterus secara serentak. Apabila dua telur disenyawakan secara berasingan melalui dua sel sperma, kembar fratenal merupakan hasilnya. Dua telur, yakni ovum, membentuk dua zigot, oleh itu wujudnya istilah dizigot dan biovular. Kembar fratenal sebenarnya merupakan dua adik beradik biasa yang dilahirkan dalam masa yang serentak, setelah terjadinya persenyawaan antara dua sperma dan dua ovum. Selain kembar fratenal, dua zigot yang berasingan juga mungkin membentuk kimera, yakni sesuatu keadaan di mana dua zigot yang berbeza mengalami proses pelakuran membentuk satu individu.

Kembar dizigot, seperti adik-beradik biasa yang lain, mempunyai peluang yang sangat tipis untuk mempunyai profil kromosom yang sama. Walaupun mereka mempunyai profil kromosom yang sama, kebiasaannya mereka mempunyai bahan genetik yang berbeza pada setiap kromosom, disebabkan proses pindah silang berlaku ketika meiosis. Seperti adik beradik biasa yang lain, kembar dizigot mungkin nampak serupa, contohnya seperti umur yang sama. Namun, kembar dizigot mungkin juga tampak sangat berbeza antara satu sama lain, kerana mereka mungkin mempunyai jantina yang berbeza.

Kajian telah membuktikan bahawa terdapat asas genetik bagi pembentukan kembar dizigot. Namun, ianya hanya berkesan terhadap pihak ibu sahaja mengenai peluang untuk mendapat kembar sedemikian; tidak ada mekanisma pada seorang ayah untuk menyebabkan pembebasan ovum melebihi satu. Proses pembentukan kembar dizigot adalah di antara enam bagi setiap seribu kelahiran di Jepun (sama seperti kadar kembar monozigot) kepada 14 dan lebih setiap seribu di sesetengah negara Afrika.

Kembar dizigot juga lebih kerap berlaku bagi ibu-ibu yang lebih tua, dengan kadar berkembar dua kali ganda pada ibu-ibu yang berumur 35 tahun ke atas. Dengan munculnya teknologi dan teknik untuk membantu wanita hamil, kadar pembentukan kembar fratenal telah meningkat dengan ketara.